Langer verlof vir nuwe pa’sArgieffoto: Pixabay Werknemers wat nie vroeër op kraamverlof geregtig was nie, sal nou op 10 dae betaalde ouerskapverlof geregtig wees. Dit kom nadat pres. Cyril Ramaphosa Vrydag die Wysigingswetsontwerp op Arbeidswette onderteken het. Ingevolge dié wet is ’n ouer wat nie vir kraamverlof kwalifiseer nie nou geregtig op 10 dae se agtereenvolgende ouerskapverlof wanneer die kind gebore word of wanneer ’n aannemingsbevel toegestaan word. Iemand wat ŉ kind van jonger as twee jaar aanneem, kwalifiseer vir twee maande en tien dae se opeenvolgende verlof. Indien daar twee aanneemouers is, is een van hulle geregtig op aannemingsverlof en die ander werknemer op ouerskapverlof van 10 dae. Dieselfde voorsiening word gemaak vir werknemers wat via ŉ surrogaat ouers word. Die Werkloosheidsversekeringsfonds sal die dekking vir die ouerskapverlof toestaan. Die veranderinge aan die wet kom nadat Cheryllyn Dudley van die ACDP ŉ privatelede-wysiging aan die parlement voorgelê het. Dit het gekom nadat ŉ pa van Kaapstad, Hendri Terblanche, ŉ petisie by die Nasionale Raad van Provinsies ingedien het waarin hy versoek dat werkende mans se vaderskapverlof van drie dae na 10 dae verleng moet word. Terblanche, ŉ finansiële bestuurder van Brackenfell, het die petisie op 3 Julie 2014 voorgelê. Hy het elke lid van die parlement genader en versoek dat hulle ŉ wetsontwerp saamstel om deur die Nasionale Vergadering oorweeg te word. Terblanche se vrou, Giselle, het in November 2013 ŉ tweeling gehad. Hulle is drie maande te vroeg gebore. Een van die babas moes 139 dae lank in die hospitaal deurbring en sy boetie 79 dae. Terblanche het aangevoer dat die drie dae gesinsverantwoordelikheidverlof wat toegestaan word, nie genoeg is in die geval van keisersneë, vroeggebore babas, siektes of ander noodgevalle nie. “Mense sê gereeld pa’s is nie by hul kinders betrokke nie,” het hy gesê. “Met slegs drie dae se betaalde gesinsverantwoordelikheidverlof word pa’s van die begin af benadeel.” Hy het gesê wetgewing moet verander word om pa’s die geleentheid te bied om meer betrokke te kan wees. Dudley het die bekragtiging van die wysigingswetsontwerp as ŉ “oorwinning vir families” in Suid-Afrika bestempel. “Hierdie wetgewing bemagtig pa’s om meer teenwoordig in hul kinders se lewe te wees en sal meer deelname en verantwoordelikheid aanmoedig soos mans met hul nuwe babas ŉ band vorm. Dit is ook bemagtigend vir vroue, aangesien mans toegelaat word om in kindergeboorte, kinderversorging en ander huishoudelike verantwoordelikhede te deel.” Dudley het gesê werkgewers wat skepties is oor die nuwe wetgewing sal binnekort ervaar wat suksesvolle internasionale maatskappye ervaar, naamlik groter produktiwiteit en lojale werkers.